Foto: FAH

ZORAN Milanović oglasio se jutros još jednom na Facebooku povodom odluke Glavnog odbora SDP-a da odbije prijedlog MOST-a za sudjelovanje u tripartitnoj vladi s HDZ-om.



"Glavni odbor SDP Hrvatske je poslao vrlo jasnu poruku kojom se nikoga ne vrijeđa, nikoga pokušava likvidirati ni fizički ni politički, nego se želi nastaviti razgovor i formirati Hrvatski sabor.



To je ponašanje jedne zrele i jake stranke u ovom trenutku najjače i najzrelije stranke koja želi dati svoj doprinos. Dobio sam još jednu podršku za mandatara, za osobu koja će formirati Vladu.



Ta podrška je naravno šira od podrške SDP-a, ona je u ovom trenutku i to ponavljam cijelo vrijeme, relativno najveća i najjača i to je bilo jasno od same objave izbornih rezultata i to traje", napisao je Milanović.

Tekst se nastavlja ispod oglasa

Vaso Brkić: Što više puta ponoviš laž, ona prije postaje istina



Današnja objava Milanovića odgovor je Milijanu Brkiću, koji je jučer na svom Facebooku opet žestoko kritizirao šefa SDP-a.



"KOLIKA JE CIJENA FOTELJE BRISELSKOG ZOKE



BRISELSKI ZOKA jučer po tisućiti put u nedostatku konstruktivnih poruka koje bi mogao uputiti hrvatskoj javnosti, ali i vlastitim "partijašima", o tome na što su potrošili četiri godine mandata, opet ponavlja i širi LAŽI, s ciljem obmanjivanja i očitom idejom: "što više puta ponoviš laž, ona prije postaje istina".



Nažalost, dok se on igra, građani su postali taoci "mentalnog komuniste" koji je svojim neznanjem i nesposobnošću (možda svjesno i s namjerom) doveo Hrvatsku do gospodarskog i socijalnog ponora.



Obrazlažući zašto ne želi pristati na prijedlog saborskih kolega iz MOST-a o reformskoj Vladi, "briselski branitelj" je u svom prizemnom i bahatom stilu izvrijeđao svoje političke oponente i nazvao ih lopovima i drugim pogrdnim imenima, aludirajući pri tome na članove HDZ-a. Na sreću, činjenice pobijaju LAŽI BRISELSKOG ZOKE, a činjenice su da na proteklim izborima i na listama HDZ-a, nije bilo osoba protiv kojih postoji pravomoćna optužnica, a o presudi da i ne govorimo.



Hrvatska demokratska zajednica s novim vodstvom na čelu kojeg je g.Tomislav Karamarko, sustavno zadnje 3,5 godine "čisti" u vlastitim redovima i čvrsto je zauzela politički stav da svatko protiv koga bi se tijekom mandata pojavila optužnica, mora odmah dati mandat na raspolaganje vodstvu Stranke.



Međutim BRISELSKI ZOKA bahato i licemjerno proziva druge, a upravo on i njegova svita dali su punu potporu pravomoćno osuđenim kandidatima i predstavnicima "njegove partije" i stranaka u lijevoj koaliciji koji su kao PRAVOMOĆNO OSUĐENI bili kandidati na lokalnim izborima i danas obnašaju svoju dužnost poput njihovih dužnosnika Vlahušića u Dubrovniku i Lucica u Gunji ili Lozića i Sabe koji su uz potporu SDP-a bili kandidati za načelnika Milne i gradonačelnika Vukovara. Ima tu još primjera kako BRISELSKI ZOKA doživljava "svoj obrazac demokracije".



Laži o samo njemu znanim "pokušajima likvidacije" članova MOST-a samo su loši pokušaji BRISELSKOG ZOKE kojima pokušava skrenuti pozornost s pravih problema u njegovoj Socijaldemokratskoj PARTIJI. O tome najbolje govore ČINJENICE, poput revizijskog nalaza o poslovanju DUUDI-a gdje su otkrivene osnovane sumnje i zlouporabe na štetu državnog proračuna RH. Da se javnost ne bi počela baviti tim stvarnim slučajevima kriminala, BRISELSKI ZOKA nervoznim i neartikuliranim glasom, galami i prstom upire u druge, koristeći također REPRESIVNI APARAT i pritisak na pravosuđe.



U uređenim državama, kada to izrekne visokopozicionirani politički dužnosnik bez dokaza, bio bi automatski "diskvalificiran", ne samo od strane javnosti, nego i u svojoj "partiji".



Tako se BRISELSKI ZOKA i dalje poigrava s državom i nacijom u MRAČNOM CRVENOM VILAJETU, ali hvala dragom Bogu, NEĆE JOŠ DUGO !!!", napisao je Brkić.



Danas je, pak, HDZ na svom Twitter profilu podijelio izjavu Brkića koji kaže: Svi koji su odlazili braniti Domovinu za Milanovića su polupismena sirotinja koja, kaže, smrdi. Dečko s Knežije!

